Virallinen lehti nro C 304 , 02/10/1998 s. 0040



KIRJALLINEN KYSYMYS E-0151/98 komissiolle esittäjä(t): Cristiana Muscardini (NI) (2. helmikuuta 1998) Aihe: Italian hallituksen suhtautuminen televiestinnän vapauttamiseen Komission jäsen Van Miert sanoi kysymykseen 0801/96 ((EYVL C 217, 26.7.1996, s. 115. )) 24. huhtikuuta 1996 antamassaan vastauksessa, että Italian hallitus oli vahvistanut antavansa toimiluvan kolmannelle DCS 1800:aa käyttävälle matkapuhelinoperaattorille 1. tammikuuta 1998 mennessä. Tarjouskilpailumenettelyä luvan myöntämiseksi ei ole vielä aloitettu. Italian hallitus myönsi Wind- ja Picienne -yhtymille DCS 1800:n teknisen kokeilun vasta kun ne olivat vedonneet yhteisön viranomaisiin. Komissio oli puolestaan saanut vakuudet Italian hallitukselta, että tämä ei myöntäisi lupia DCS 1800-tekniikan käyttöön ennen kuin oli järjestetty tarjouskilpailu kolmannen matkapuhelinoperaattorin myöntämisestä (20. maaliskuuta 1996 esitetty kysymys 02120/96). Italian posti- ja telelaitoksesta vastaava ministeri antoi joulukuun puolivälissä 1997 ilman tarjouskilpailua Telecom Italia spa:lle luvan aloittaa Fidoksi kutsutun DECT-palvelun markkinoinnin. Ottaen huomioon edellä mainitun, kysyn, 1. mihin toimiin komissio aikoo ryhtyä kilpailun turvaamiseksi matkapuhelinalalla varmistaakseen toimiluvan kolmannelle operaattorille ja sen, että nykyiset kaksi operaattoria, TIM ja OPI voivat aloittaa DCS 1800-palvelujen markkinoinnin kohtuullisen ajan kuluessa, 2. miten se aikoo suhtautua siihen, että Italian hallitus on viivytellyt yhteisön direktiivien täytäntöönpanoa, 3. eikö se katso, että luvan myöntäminen julkiselle operaattorille, jolla on monopoliasema vielä muutaman päivän ennen televiestintäpalvelumarkkinoiden täydellistä vapauttamista, merkitsee yhteisön kilpailu- ja markkinaperiaatteiden rikkomista ja pyrkimystä lujittaa hallitseva asema epärehellisin keinoin? Komission jäsenen Karel Van Miertin komission puolesta antama vastaus (16. maaliskuuta 1998) Kuten arvoisa parlamentin jäsen mainitsee, Italian hallitus ilmoitti myöntävänsä vuonna 1996 toimiluvan kolmannelle, digitaalista matkaviestinjärjestelmää DCS 1800:aa käyttävälle matkapuhelinoperaattorille, eli ennen direktiivin 90/388/ETY muuttamisesta matkaviestinnän ja henkilökohtaisen viestinnän osalta 16 päivänä tammikuuta 1996 annetussa komission direktiivissä 96/2/EY ((EYVL L 20, 26.1.1996. )) asetettua määräaikaa 1. tammikuuta 1998. Italian hallitus lupasi lisäksi, että se antaisi kyseisen operaattorin vakiinnuttaa asemansa markkinoilla ennen kuin se myöntäisi Euroopassa kehitettyä digitaalista matkaviestinstandardia GSM:ää käyttävälle kahdelle jo toimivalle operaattorille luvan käyttää kyseistä tekniikkaa. Italian hallitus ei kuitenkaan ole noudattanut kolmannen operaattorin valitsemiseksi ilmoittamaansa aikataulua. Direktiivin 96/2/EY 2 artiklan 4 kohdan mukaisesti jäsenvaltioiden on säädettävä tarvittaessa toimenpiteitä, joilla varmistetaan asianomaisilla markkinoilla kilpailevien operaattoreiden välinen tehokas kilpailu. Komissio tutkii Italian hallituksen kolmatta operaattoria koskevalle tarjouskilpailulle asettamat ehdot tämän velvoitteen pohjalta. Kolmannen operaattorin valinnan myöhästymisen suhteen komissio muistutti Italian hallitusta sen velvoitteista 24. marraskuuta 1997. Jollei Italia noudata direktiiviä 96/2/EY, komissio aloittaa perustamissopimuksen 169 artiklassa määrätyn rikkomisesta johtuvan menettelyn. Se, että Telecom Italia otti käyttöön DECT-järjestelmän (digitaalinen eurooppalainen johdottoman viestinnän järjestelmä) juuri ennen Italian markkinoiden täydellistä vapauttamista, ei sinänsä ole vastoin EY:n perustamissopimuksen kilpailusääntöjä. Olosuhteet, joissa Italian hallitus salli käyttöönoton, ja ennen kaikkea se, että Telecomia ja DECT:tä tarjoavaa yksikköä ei ole erotettu oikeudellisesti toisistaan, antavat kuitenkin määräävässä asemassa olevalle operaattorille mahdollisuuden asettaa kilpailunvastaisia ehtoja mahdollisille kilpailijoille, jotka myös haluavat tarjota kyseistä palvelua. Tämän vuoksi komissio on päättänyt aloittaa menettelyn, jolla pyritään lisäämään Telecomin DECT-palvelun tarjoamista koskevien ehtojen avoimuutta.